《李珹拙轩》
宋代·吕本中

念彼巧者劳，知此拙者安。拙者固无营，一生长得闲。

子岂真拙者，托此以自安。何尝曳长裾，顾肯卑小官。

世人极变态，翻手覆手间。子独如不闻，默坐安如山。

九衢走红尘，百事不相干。我老始见子，古井久不澜。

赠子拙轩诗，留子静处看。当蒙一笑许，敢言愁肺肝。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。